Bacila je sve niz rijeku / Pogrešan broj
Bacila je sve niz rijeku / Pogrešan broj je singl sarajevske pop rock grupe Indexi. Objavila ga je izdavačka kuća Diskoton 1974. godine. Muziku i aranžman za naslovnu pjesmu "Pogrešan broj" napisao je gitarist Idexa Slobodan "Bodo" Kovačević, a tekst Ranko Boban. Tekst za pjesmu "Bacila je sve niz rijeku" na B strani singla napisao je Kemal Monteno, a muziku i aranžman basist Indexa Fadil Redžić. Posebno je zanimljiva pjesma "Bacila je sve niz rijeku", koja predstavlja jednu od njihovih kod pubilke najpopularnijih ljubavnih pjesama. Električne orgulje daju veoma prepoznatljiv melodijski početak u ovoj pjesmi uz pratnju akustične gitare, koji zajedno stvaraju kvalitetnu muzičku pratnju za izvrsnu pjevačku izvedbu Davorina Popovića. Druga pjesma na singlu pod nazivom "Pogrešan broj" urađena je u rock maniru po uzoru na tadašnja rock muzička kretanja u SAD-a. Posebno se ističe agresivnije pjevanje, uz pratnju električnih orgulja, gitarskih riffova i bubnjeva, kao i pratećih pjevačica. Fotografiju i dizajn za omot singl ploče Indexa "Bacila je sve niz rijeku / Pogrešan broj" uradio je Dragan S. Stefanović.